Source: http://birosag.hu/szakmai-informaciok/altalanos-sajtokozlemeny/gyulai-torvenyszek-jogeros-itelet-gondatlansagbol
Timestamp: 2017-08-21 00:59:30
Document Index: 20504869

Matched Legal Cases: ['BÍRÓSÁG\n', 'bíróság ', 'bíróság ', 'bíróság ', 'bíróság ', 'bíróság ']

Gyulai Törvényszék - Jogerős ítélet gondatlanságból elkövetett emberölés ügyében | BÍRÓSÁG
Gyulai Törvényszék - Jogerős ítélet gondatlanságból elkövetett emberölés ügyében
2017. feb. 17. - 10:24, OBH-Sajto14
A Gyulai Törvényszék előtt M. A. vádlott ellen gondatlanságból elkövetett emberölés vétsége és más bűncselekmények miatt indult büntetőügyben 2017. február 16-én megtartott tárgyaláson az alábbi jogerős ítélet született:
A bíróság bűnösnek mondta ki M. A. vádlottat emberölés vétségében, valamint három rendbeli kiskorú veszélyeztetésének bűntettében. A bíróság ezért a vádlottat halmazati büntetésül két év börtönre ítélte, melynek végrehajtását 5 évi próbaidőre felfüggesztette. Elrendelte a vádlott pártfogó felügyeletét, ennek keretében a vádlott köteles életvezetési tanácsadáson részt venni. A bíróság rendelkezett az eljárás során lefoglalt bűnjelről, és kötelezte a vádlottat 100.000,- forint bűnügyi költség megfizetésére.
Az ítéleti tényállást a bíróság a vádiratban foglaltakkal egyezően állapította meg, amelyet az alábbiak szerint lehet röviden összefoglalni:
A vádlott és élettársa együtt nevelték öt kiskorú gyermeküket, a gyermekek nevelésével kapcsolatos teendők azonban elsősorban a vádlottra hárultak. A gyermekek szobájában a fűtést egy, a szomszédjuktól kölcsönkért hősugárzóval oldották meg, amellyel a nagyobb gyermekek rendszeresen játszottak, és éghető anyagokat, például ceruzákat helyeztek annak nyílásaiba. A vádlott 2015. november 11-én délelőtt többször hagyta magukra a gyermekeket a szobában. Miután legnagyobb gyermekét elkísérte az iskolába, néhány perc otthon tartózkodás után elment bevásárolni, majd mintegy 10 percet töltött a szomszédnál. A hősugárzó ezalatt végig bekapcsolt állapotban üzemelt. Amíg a vádlott az udvari mellékhelyiségben tartózkodott, a felügyelet nélkül hagyott gyermekek egyike beledugott néhány tárgyat a hősugárzóba, amelyek meggyulladtak. A tűz átterjedt a hét hónapos sértett kiságyára és ruházatára is. A nagyobb gyermekek – egyikük kivételével – kiszaladtak az udvarra, mire az addig az udvaron tartózkodó vádlott berohant a szobába, eloltotta a tüzet, és kihozta onnan a sértettet. A sértett olyan súlyos fokú égési sérüléseket szenvedett, hogy aznap este a kórházban elhalálozott.
A vádlott napi rendszerességgel hagyta – a lakásukba bezárva – 10-15 percre felügyelet nélkül a kiskorú gyermekeit. Emiatt a védőnő jelzése alapján a gyermekjóléti központ munkatársai is felkeresték a vádlottat. Ennek ellenére a vádlott továbbra is rendszeresen hagyta otthon a gyermekeket egyedül, és a biztonságos otthoni környezetet sem biztosította részükre. Emiatt a 2015. november 11-én keletkezett tűzben a súlyosan sérült gyermeke mellett (aki végül a kórházban elhunyt) egy másik gyermeke is kisebb sérüléseket szenvedett. Ezzel a magatartásával az otthon tartózkodó három gyermekének testi épségét is veszélyeztette. Emiatt az Orosházi Járási Hivatal Gyámügyi Osztálya elrendelte a gyermekek védelembe vételét.
A bíróság a büntetés kiszabásakor enyhítő körülményként vette figyelembe a vádlott bűnösségére is kiterjedő beismerő vallomását, megbánó magatartását, büntetlen előéletét, azt a körülményt, hogy a bűncselekmény folytán elvesztette gyermekét, valamint azt, hogy négy kiskorú gyermek tartásáról gondoskodik. Súlyosító körülményként értékelte a többszörös halmazatot.
Gyula , 2017. február 17.
Gyulai Törvényszék Sajtóosztály